**Postopek in roki zaključevanja študija Varstvene biologije** (in za študente **Biodiverzitete**)

SPLOŠNO:

- Postopki so zapisani [tukaj](https://www.famnit.upr.si/sl/studij/zakljucna-naloga): dobro preglejte to stran, tudi [pravilnik](https://www.famnit.upr.si/sl/resources/files/studij/zakljucna-naloga/pravilnik-znfamnit17042023.pdf); pozorni bodite na specifike našega študijskega programa; nekatere podrobnosti pa so tudi v predstavitvi z našega sestanka na e-učilnici;

- nalogo in temo - delo, besedilo - uskladite z mentorjem in morebitnim somentorjem (ali delovnim somentorjem);

- naloga naj bo pripravljena v skladu s tehničnimi navodili, ki so za naš študijski program [specifična](https://www.famnit.upr.si/sl/resources/files/studij/zakljucna-naloga/navodilapripzdbipbi-si19062020.pdf) (način citiranja itd.);

- pazite na pravilo navajanje virov in plagiatorstvo, mislim, da ste tekom študija večkrat "vadili" pisanje in se naučili pravilnega citiranja, tukaj je pa to še posebej pomembno;

- če imate vi ali mentor še kakšno vprašanje, me prosim kontaktirajte, lahko se tudi dobimo na sestanku v naslednjih dneh.

**KORAKI - z roki:**

- **PRIJAVA TEME (najkasneje do 30.6.)**: oddate obrazec "prijava teme" in opis teme (naj bo kratek in jasen opis kaj boste delali, z nekaj referencami - pol do ena stran besedila, ni treba podrobno razdeljenega besedila / kazala kot je za magistrske naloge). Podpisano z vaše in mentorjeve strani lahko oddate kar v referat, ki mene kot koordinatorico pozove k potrditvi. Ta korak je zdaj **do konca junija ključen**, saj lahko samo tisti študentje, ki imajo pravočasno prijavljeno temo, zaključijo še do konca študijskega leta (in se vpišejo naprej na magistrski študij).

- **PRIPRAVA NALOGE IN ODDAJA MENTORJU (najkasneje do 15.7.)**: prosim, preverite pri mentorju glede prisotnosti v poletnih mesecih, saj se tudi ob spoštovanju tega roka lahko zelo hitro zgodi, da ste za naslednjega prepozni. Če boste z mentorjem med analizami in pisanjem intenzivno sodelovali, verjetno ne bo težav; v nasprotnem primeru pa lahko dlje časa traja, da mentor vse preveri, komentira/predlaga popravke in da potem vi v skladu s tem popravite nalogo. Lahko se zgodi, da v tem kratkem času (manj kot en mesec!) naloge ne uspete pripraviti tako, da bo primerna za oddajo in zagovor. Upoštevajte, da je to čas dopustov! Zato vas pozivam, da poskusite čimveč in čimprej (še pred julijem!) uskladiti z mentorjem.

- Pred naslednjim korakom morate imeti končno verzijo naloge, mentor mora preveriti podobnost z drugimi deli (dogovorite se, saj lahko končno verzijo pošljete tudi na zakljucna.dela@famnit.upr.si). Na podlagi tega in zaključne naloge mentor potrdi in podpiše obrazec "oddaja naloge".

- **ODDAJA NALOGE V REFERAT (najkasneje do 10.8.)**: poleg naloge oddate tudi obrazec "oddaja naloge" - mentor je s tem potrdil, da je naloga primerna za zagovor; referat nalogo po tehničnem preverjanju (lahko dobite še nazaj za popravke) pošlje komisiji za zagovor (poleg mentorja še dva člana). Komisija ima tri tedne časa, da nalogo pregleda, predlaga popravke in potem se določi datum za zagovor.

- **ZAGOVOR  ZAKLJUČNE NALOGE (najkasneje do 13.9.)**: po morebitnih popravkih od komisije se lahko dogovorite za zagovor.

---

Kako je z **izpiti in drugimi obveznostmi** (terenske vaje...), ki vam morebiti še ostajajo?

Zelo priporočljivo je, da imate že vse izpite končane pred oddajo naloge - zagotovo je v zadnjih dneh zelo težko popravljati nalogo, pripravljati zagovor in se hkrati še učiti za zadnji izpit. Vendar lahko temo in tudi samo nalogo v referat oddate, tudi če vam še kakšen izpit ostaja. S tem, da boste nalogo lahko zagovarjali, šele ko opravite zadnjo obveznost. Postavite si prioritete in tukaj so zagotovo prioriteta izpiti. Letos so roki taki:

- **jesensko izpitno obdobje se zaključi 6.9.** (petek) in profesorji bodo imeli vsaj nekaj dni časa (verjetno do 10.9.), da popravijo in zaključijo/vpišejo rezultate;

- **zagovori zaključnih nalog** lahko potekajo do 15.9. (vendar je to nedelja, v praksi torej do **petka, 13.9.**). Potem je nekaj tednov, ko zagovori niso mogoči, potem pa šele od 5.10. dalje (kar pa je že prepozno za vpis na magistrski študij).

Vidite torej, da je časa zelo malo, torej: veselo na delo!